amanoisuno/poetBack huggingface dataset:
湘夫人 李頎 
九嶷日已暮，三湘雲複愁。窅靄羅袂色，潺湲江水流。佳期來北渚，捐佩在芳洲。
塞下曲 李頎 
黃雲雁門郡，日暮風沙裏。千騎黑貂裘，皆稱羽林子。金笳吹朔雪，鐵馬嘶雲水。帳下飲蒲萄，平生寸心是。
古塞下曲 李頎 
行人朝走馬，直指薊城傍。薊城通漠北，萬里別吾鄉。海上千烽火，沙中百戰場。軍書發上郡，春色度河陽。嫋嫋漢宮柳，青青胡地桑。琵琶出塞曲，橫笛斷君腸。
漁父歌 李頎 
白首何老人，蓑笠蔽其身。避世長不仕，釣魚清江濱。浦沙明濯足，山月靜垂綸。寓宿湍與瀨，行歌秋複春。持竿湘岸竹，爇火蘆洲薪。綠水飯香稻，青荷包紫鱗。于中還自樂，所欲全吾真。而笑獨醒者，臨流多苦辛。
東京寄萬楚 李頎 
濩落久無用，隱身甘采薇。仍聞薄宦者，還事田家衣。潁水日夜流，故人相見稀。春山不可望，黃鳥東南飛。濯足豈長往，一樽聊可依。了然潭上月，適我胸中機。在昔同門友，如今出處非。優遊白虎殿，偃息青瑣闈。且有薦君表，當看攜手歸。寄書不待面，蘭茝空芳菲。
寄焦煉師 李頎 
得道凡百歲，燒丹惟一身。悠悠孤峰頂，日見三花春。白鶴翠微裏，黃精幽澗濱。始知世上客，不及山中人。仙境若在夢，朝雲如可親。何由睹顏色，揮手謝風塵。
望鳴皋山白雲寄洛陽盧主簿 李頎 
飲馬伊水中，白雲鳴皋上。氛氳山絕頂，行子時一望。照日龍虎姿，攢空冰雪狀。嵡嵸殊未已，崚嶒忽相向。皎皎橫綠林，霏霏澹青嶂。遠映村更失，孤高鶴來傍。勝氣欣有逢，仙遊且難訪。故人吏京劇，每事多閑放。室畫峨眉峰，心格洞庭浪。惜哉清興裏，不見予所尚。
寄萬齊融 李頎 
名高不擇仕，委世隨虛舟。小邑常歎屈，故鄉行可遊。青楓半村戶，香稻盈田疇。為政日清淨，何人同海鷗。搖巾北林夕，把菊東山秋。對酒池雲滿，向家湖水流。岸陰止鳴鵠，山色映潛虯。靡靡俗中理，蕭蕭川上幽。昔年至吳郡，常隱臨江樓。我有一書劄，因之芳杜洲。
贈張旭 李頎 
張公性嗜酒，豁達無所營。皓首窮草隸，時稱太湖精。露頂據胡床，長叫三五聲。興來灑素壁，揮筆如流星。下舍風蕭條，寒草滿戶庭。問家何所有，生事如浮萍。左手持蟹螯，右手執丹經。瞪目視霄漢，不知醉與醒。諸賓且方坐，旭日臨東城。荷葉裹江魚，白甌貯香粳。微祿心不屑，放神於八紘。時人不識者，即是安期生。
贈蘇明府 李頎 
蘇君年幾許，狀貌如玉童。采藥傍梁宋，共言隨日翁。常辭小縣宰，一往東山東。不復有家室，悠悠人世中。子孫皆老死，相識悲轉蓬。發白還更黑，身輕行若風。泛然無所系，心與孤雲同。出入雖一杖，安然知始終。願聞素女事，去采山花叢。誘我為弟子，逍遙尋葛洪。
登首陽山謁夷齊廟 李頎 
古人已不見，喬木竟誰過。寂寞首陽山，白雲空複多。蒼苔歸地骨，皓首采薇歌。畢命無怨色，成仁其若何。我來入遺廟，時候微清和。落日吊山鬼，回風吹女蘿。石崖向西豁，引領望黃河。千里一飛鳥，孤光東逝波。驅車層城路，惆悵此岩阿。
謁張果先生 李頎 
先生谷神者，甲子焉能計。自說軒轅師，於今幾千歲。寓遊城郭裏，浪跡希夷際。應物雲無心，逢時舟不系。餐霞斷火粒，野服兼荷制。白雪淨肌膚，青松養身世。韜精殊豹隱，煉骨同蟬蛻。忽去不知誰，偶來寧有契。二儀齊壽考，六合隨休憩。彭聃猶嬰孩，松期且微細。嘗聞穆天子，更憶漢皇帝。親屈萬乘尊，將窮四海裔。車徒遍草木，錦帛招談說。八駿空往還，三山轉虧蔽。吾君感至德，玄老欣來詣。受籙金殿開，清齋玉堂閉。笙歌迎拜首，羽帳崇嚴衛。禁柳垂香爐，宮花拂仙袂。祈年寶祚廣，致福蒼生惠。何必待龍髯，鼎成方取濟。
光上座廊下眾山五韻 李頎 
名嶽在廡下，吾師居一床。每聞楞伽經，只對清翠光。百穀聚雪色，莓苔侵屋樑。氣盤古壁轉，勢引幽階長。願游薜葉下，日見金爐香。
九月九日劉十八東堂集 李頎 
風俗尚九日，此情安可忘。菊花辟惡酒，湯餅茱萸香。雲入授衣假，風吹閑宇涼。主人盡歡意，林景晝微茫。清切晚砧動，東西歸鳥行。淹留悵為別，日醉秋雲光。
宋少府東溪泛舟 李頎 
登岸還入舟，水禽驚笑語。晚葉低眾色，濕雲帶殘暑。落日乘醉歸，溪流複幾許。
與諸公遊濟瀆泛舟 李頎 
濟水出王屋，其源來不窮。洑泉數眼沸，平地流清通。皇帝崇祀典，詔書視三公。分官禱靈廟，奠璧沉河宮。神應每如答，松篁氣蔥蘢。蒼螭送飛雨，赤鯉噴回風。灑酒布瑤席，吹簫下玉童。玄冥掌陰事，祝史告年豐。百穀趨潭底，三光懸鏡中。淺深露沙石，蘋藻生虛空。晚景臨泛美，亭皋輕靄紅。晴山傍舟楫，白鷺驚絲桐。我本家潁北，開門見維嵩。焉知松峰外，又有天壇東。左手正接z5，浩歌眄青穹。夷猶傲清吏，偃仰狎漁翁。對此川上閑，非君誰與同。霜凝遠村渚，月淨蒹葭叢。茲境信難遇，為歡殊未終。淹留悵言別，煙嶼夕微蒙。
送綦毋三謁房給事 李頎 
夫子大名下，家無鐘石儲。惜哉湖海上，曾校蓬萊書。外物非本意，此生空澹如。所思但乘興，遠適唯單車。高道時坎坷，故交願吹噓。徒言青瑣闥，不愛承明廬。百里人戶滿，片言爭訟疏。手持蓮花經，目送飛鳥餘。晚景南路別，炎雲中伏初。此行儻不遂，歸食蘆洲魚。
送劉四 李頎 
愛君少岐嶷，高視白雲鄉。九歲能屬文，謁帝遊明光。奉詔赤墀下，拜為童子郎。爾來屢遷易，三度尉洛陽。洛陽十二門，官寺鬱相望。青槐羅四面，淥水貫中央。聽訟破秋毫，應物利幹將。辭滿如脫屣，立言無否臧。歲暮風雪暗，秦中川路長。行人飲臘酒，立馬帶晨霜。生事豈須問，故園寒草荒。從今署右職，莫笑在農桑。
送裴騰 李頎 
養德為眾許，森然此丈夫。放情白雲外，爽氣連虯須。衡鏡合知子，公心誰謂無。還令不得意，單馬遂長驅。桑野蠶忙時，憐君久踟躊。新晴荷卷葉，孟夏雉將雛。令弟為縣尹，高城汾水隅。相將簿領閑，倚望恒峰孤。香露團百草，紫梨分萬株。歸來授衣假，莫使故園蕪。
送司農崔丞 李頎 
黃鸝鳴官寺，香草色未已。同時皆省郎，而我獨留此。維監太倉粟，常對府小史。清陰羅廣庭，政事如流水。奉使往長安，今承朝野歡。宰臣應記識，明主必遷官。塞外貔將虎，池中鴛與鸞。詞人洞簫賦，公子鵕鸃冠。邑裏春方晚，昆明花欲闌。行行取高位，當使路傍看。
送崔侍禦赴京 李頎 
綠槐蔭長路，駿馬垂青絲。柱史謁承明，翩翩將有期。千官大朝日，奏事臨赤墀。肅肅儀仗裏，風生鷹隼姿。一從登甲科，三拜皆憲司。按俗又如此，為郎何太遲。送君暮春月，花落城南陲。惜別醉芳草，前山勞夢思。
春送從叔游襄陽 李頎 
言別恨非一，棄置我宗英。向用五經笥，今為千里行。裹糧顧庭草，羸馬詰朝鳴。鬥酒對寒食，雜花宜晚晴。春衣采洲路，夜飲南陽城。客夢峴山曉，漁歌江水清。楚俗少相知，遠遊難稱情。同人應館谷，刺史在郊迎。只合侍丹扆，翻令辭上京。時方春欲暮，歎息向流鶯。
贈別高三十五 李頎 
五十無產業，心輕百萬資。屠酤亦與群，不問君是誰。飲酒或垂釣，狂歌兼詠詩。焉知漢高士，莫識越鴟夷。寄跡棲霞山，蓬頭睢水湄。忽然辟命下，眾謂趨丹墀。沐浴著賜衣，西來馬行遲。能令相府重，且有函關期。黽勉從寸祿，舊游梁宋時。皤皤邑中叟，相候鬢如絲。官舍柳林靜，河梁杏葉滋。摘芳雲景晏，把手秋蟬悲。小縣情未愜，折腰君莫辭。吾觀主人意，不久召京師。
崔五宅送劉跂入京 李頎 
行人惜寸景，系馬暫留歡。昨日辭小沛，何時到長安。鄉中飲酒禮，客裏行路難。清洛雲鴻度，故關風日寒。維將道可樂，不念身無官。生事東山遠，田園芳歲闌。東歸余謝病，西去子加餐。宋伯非徒爾，明時正可幹。躬耕守貧賤，失計在林端。宿昔奉顏色，慚無雙玉盤。
送馬錄事赴永陽 李頎 
子為郡從事，主印清淮邊。談笑一州裏，從容群吏先。手持三尺令，遣決如流泉。太守既相許，諸公誰不然。孤城連海樹，萬室帶山煙。春日溪湖淨，芳洲葭菼連。炊粳蟹螯熟，下箸鱸魚鮮。野鶴宿簷際，楚雲飛面前。聽歌送離曲，且駐木蘭船。贈爾八行字，當聞佳政傳。
臨別送張諲入蜀 李頎 
出門便為客，惘然悲徒禦。四海維一身，茫茫欲何去。經山複曆水，百恨將千慮。劍閣望梁州，是君斷腸處。孤雲傷客心，落日感君深。夢裏蒹葭渚，天邊橘柚林。蜀江流不測，蜀路險難尋。木有相思號，猿多愁苦音。莫向愚山隱，愚山地非近。故鄉可歸來，眼見芳菲盡。
送王昌齡 李頎 
漕水東去遠，送君多暮情。淹留野寺出，向背孤山明。前望數千里，中無蒲稗生。夕陽滿舟楫，但愛微波清。舉酒林月上，解衣沙鳥鳴。夜來蓮花界，夢裏金陵城。歎息此離別，悠悠江海行。
留別王盧二拾遺 李頎 
此別不可道，此心當報誰。春風灞水上，飲馬桃花時。誤作好文士，只令游宦遲。留書下朝客，我有故山期。
贈別穆元林 李頎 
貳職久辭滿，藏名三十年。丹墀策頻獻，白首官不遷。明主日征士，吏曹何忽賢。空懷濟世業，欲棹滄浪船。舉酒洛門外，送君春海邊。彼鄉有令弟，小邑試烹鮮。轉浦雲壑媚，涉江花島連。綠芳暗楚水，白鳥飛吳煙。贈贐亦奚貴，流亂期早旋。金閨會通籍，生事豈徒然。
不調歸東川別業 李頎 
寸祿言可取，托身將見遺。慚無匹夫志，悔與名山辭。紱冕謝知己，林園多後時。葛巾方濯足，蔬食但垂帷。十室對河岸，漁樵祗在茲。青郊香杜若，白水映茅茨。晝景徹雲樹，夕陰澄古逵。渚花獨開晚，田鶴靜飛遲。且複樂生事，前賢為我師。清歌聊鼓楫，永日望佳期。
晚歸東園 李頎 
出郭喜見山，東行亦未遠。夕陽帶歸路，靄靄秋稼晚。樵者乘霽歸，野夫及星飯。請謝朱輪客，垂竿不復返。
龍門西峰曉望劉十八不至 李頎 
春台臨永路，跂足望行子。片片雲觸峰，離離鳥渡水。叢林遠山上，霽景雜花裏。不見攜手人，下山采綠芷。
裴尹東溪別業 李頎 
公才廊廟器，官亞河南守。別墅臨都門，驚湍激前後。舊交與群從，十日一攜手。幅巾望寒山，長嘯對高柳。清歡信可尚，散吏亦何有。岸雪清城陰，水光遠林首。閑觀野人筏，或飲川上酒。幽雲澹徘徊，白鷺飛左右。庭竹垂臥內，村煙隔南阜。始知物外情，簪紱同芻狗。
無盡上人東林禪居 李頎 
草堂每多暇，時謁山僧門。所對但群木，終朝無一言。我心愛流水，此地臨清源。含吐山上日，蔽虧松外村。孤峰隔身世，百衲老寒暄。禪戶積朝雪，花龕來暮猿。顧餘守耕稼，十載隱田園。蘿筱慰舂汲，岩潭恣討論。泄雲豈知限，至道莫探元。且願啟關鎖，于焉微尚存。
題綦毋校書別業 李頎 
常稱掛冠吏，昨日歸滄洲。行客暮帆遠，主人庭樹秋。豈伊問天命，但欲為山遊。萬物我何有，白雲空自幽。蕭條江海上，日夕見丹丘。生事非漁釣，賞心隨去留。惜哉曠微月，欲濟無輕舟。倏忽令人老，相思河水流。
題盧道士房 李頎 
秋砧響落木，共坐茅君家。惟見兩童子，林前汲井華。空壇靜白日，神鼎飛丹砂。麈尾拂霜草，金鈴搖霽霞。上章人世隔，看弈桐陰斜。稽首問仙要，黃精堪餌花。
題神力師院 李頎 
大師神傑貌，五嶽森禪房。堅持日月珠，豁見滄江長。隨病拔諸苦，致身如法王。階庭藥草遍，飯食天花香。樹色向高閣，晝陰橫半牆。每聞第一義，心淨琉璃光。
題僧房雙桐 李頎 
青桐雙拂日，傍帶淩霄花。綠葉傳僧磬，清陰潤井華。誰能事音律，焦尾蔡邕家。
粲公院各賦一物得初荷 李頎 
微風和眾草，大葉長圓陰。晴露珠共合，夕陽花映深。從來不著水，清淨本因心。
李兵曹壁畫山水各賦得桂水帆 李頎 
片帆浮桂水，落日天涯時。飛鳥看共度，閑雲相與遲。長波無曉夜，泛泛欲何之。
題合歡 李頎 
開花複卷葉，豔眼又驚心。蝶繞西枝露，風披東幹陰。黃衫漂細蕊，時拂女郎砧。